tartuNLP/wikipedia-smugri-20251201 huggingface dataset:
Lars Henrik Gustaf Langenskjöld

Lars Henrik Gustaf Langenskjöld (19. tammikuuta 1805 Sääksmäki – 12. toukokuuta 1879 Helsinki) oli suomalainen juristi, tuomari ja virka- ja valtiopäivämies.
Langenskjöldin vanhemmat olivat maaherra, everstiluutnantti Anders Gustaf Langenskiöld ja Hedvig Gustava Gripenberg ja puoliso vuodesta 1846 Hildur Heloise Amanda Björkstén (k. 1856). Langenskjöld tuli ylioppilaaksi 1821 ja suoritti tuomarintutkinnon ja kameraalitutkinnon 1827. Varatuomarin arvon hän sai 1831 ja valtioneuvoksen arvon 1861. Hänestä tuli Vaasan hovioikeuden ylimääräinen kanslisti 1828 ja kanslisti 1834 ja Viipurin hovioikeuden notaari 1839. Mikkelin tuomiokunnan tuomariksi Langenskjöld tuli 1841 ja Viipurin läänin lääninsihteeriksi 1845. Hän oli Suomen Pankin johtokunnan jäsen 1858–1861 ja Viipurin laamannikunnan vt. laamanni 1864–1868. Valtiopäiväedustaja aatelissäädyssä hän oli 1872 ja 1877–1878.
Lars Henrik Gustaf Langenskjöldin veli oli senaattori, kuvernööri, vapaaherra Fabian Langenskiöld.
Rauta(II)jodidi

Rauta(II)jodidi eli ferrojodidi FeI2 on rauta- ja jodidi-ionien muodostama ioniyhdiste. Se esiintyy kidevedettömän anhydraatin lisäksi tetrahydraattina FeI2·4H2O.
Normaaliolosuhteissa rauta(II)jodidi on harmahtavaa jauhetta, joka kiteytyessään muodostaa punertavan violetteja heksagonisia kiteitä. Kiderakenne on samanlainen kuin kadmiumjodidilla CdI2. Yhdiste liukenee veteen samoin kuin etanoliin ja eetteriin. Aine on erittäin hygroskooppista, ja sen vesiliuos hapettuu ilman vaikutuksesta.
Rauta(II)jodidia voidaan valmistaa suoraan alkuaineistaan, helpommin kuin muita raudan +2 hapetusluvun halideja. Sen tetrahydraatilla on kemiassa käyttöä alkalimetallien jodidien valmistuksessa ja katalyyttinä.
Bats (elokuva)

Bats on vuonna 1999 ensi-iltansa saanut yhdysvaltalainen kauhuelokuva. Elokuva kertoo mutatoituneista lepakoista, jotka aiheuttavat kauhua teksasilaisessa kaupungissa.
Juoni.
Mutatoituneet lepakot, joiden älykkyyttä lisättiin ja joista tehtiin kaikkiruokaisia geneettisessä kokeilussa, tappavat ihmisiä teksasilaisessa pikkukaupungissa. Lepakkoasiantuntija Sheila Casper (es. Dina Meyer) kutsutaan kaupunkiin auttamaan viranomaisia tartunnan leviämisen estämisessä.
Rauta(III)jodidi

Rauta(III)jodidi (FeI3) on rauta- ja jodidi-ionien muodostama ioniyhdiste. Väriltään se on mustaa. Kiinteä FeI3 ei ole stabiilia ja se on ainoa raudan hapetusluvun +3 tai +2 halidi, jota ei voida helposti valmistaa. Sitä on kuitenkin pystytty tuottamaan joitain milligrammoja seuraavalla reaktiolla (heksaania liuottimena käyttäen ja −20 °C lämpötilassa):
&lt;chem&gt;Fe(CO)5\ + I2 -&gt;[\text{heksaania}] Fe(CO)4I2\ + CO -&gt;[{}\atop\ce{1/2I2} + \ce{h\nu}][\text{-20 °C}] (v)FeI3\ + 4CO&lt;/chem&gt;
kun ilma ja kosteus ovat tarkasti pois suljettuja.
Listen to Me Marlon

Listen to Me Marlon on vuonna 2015 ensi-iltansa saanut brittiläinen dokumenttielokuva yhdysvaltalaisnäyttelijä Marlon Brandosta. Elokuvan on ohjannut Stevan Riley, ja se on kerrottu pääasiassa Brandon salassa pitämien ääninauhojen avulla.
Don Broco

Don Broco on brittiläinen rockyhtye, joka perustettiin Bedfordin kaupungissa vuonna 2008. Yhtyeeseen kuuluvat laulaja Rob Damiani, kitaristi Simon Delaney, rumpalisti Matt Donnelly ja basisti Tom Doyle. Yhtye on julkaissut neljä studioalbumia ja EP-levyä.
Synsam

Synsam on Pohjoismaissa toimiva optikkoliikeketju.
Fem unga

Fem unga eli 5 unga oli 1929 ilmestynyt antologia ja ruotsalainen kirjailijaryhmä, johon kuuluivat Artur Lundkvist, Harry Martinson, Erik Asklund, Gustav Sandgren ja Josef Kjellgren.
Ryhmän jäsenistä Asklund ja Kjellgren olivat lapsuudenystäviä ja kävivät saman vuoden kesällä Pariisissa, jossa he tapasivat Pariisin ulkopuolella asuneen Eyvind Johnsonin. Ryhmän keskeinen hahmo oli Lundkvist. Epäselvää on, oliko ryhmän koostumus sattumaa vai suunnittelun tulos.
Antologia tuli kirjakauppoihin 6. marraskuuta 1929, ja sen painos oli 2 000 kappaletta. Kansi pohjautuu Asklundin luonnokseen. Lundqvistiin oli tehnyt vaikutuksen suomalaisten modernistien "Quosego", ja hän tunsi tarvetta jonkinlaisen ryhmän muodostamiseen. Jäsenet olivat kuitenkin ennestään keskenään tuttuja kirjeenvaihdon kautta, vaikka tapasivat ensi kerran vasta syksyllä 1929 Lundkvistin kutsusta Kaiserhofin kahvilassa. Tapaamisajankohdasta ei ole varmuutta, oliko se juuri ennen antologian ilmestymistä elokuussa vaiko vasta syyskuussa.
Vivan

Vivan on naisen etunimi. Se voi pohjautua englantilaiseen nimeen Vivian tai sen Skandinaviassa käytettyyn vastineeseen Vivianne. Lähtömuotona on latinalainen nimi "Viviana" ja adjektiivi "vivus", jonka merkitys on ’eläväinen’. Vivan voi toisaalta olla myös Vivekan kutsumamuoto.
Digi- ja väestötietoviraston mukaan Vivan on vuoteen 2024 mennessä ollut Suomessa virallisena etunimenä noin 300–310 naisella. Heistä suurin osa on syntynyt 1940- tai 1950-luvulla.
Nimipäivät.
Vivan-nimi lisättiin suomenruotsalaiseen almanakkaan vuonna 1950. Nimipäivä on 2. toukokuuta.
Vuosina 1986–2000 Vivan-nimi oli mukana myös Ruotsin almanakassa. Siinä nimipäiviä olivat 30. joulukuuta (vuosina 1986–1992) ja 5. toukokuuta (vuosina 1993–2000).
Von Braun Stratosphärenjäger II

Stratosphärenjäger II (suom. Stratosfäärihävittäjä) oli saksalaisen raketti-insinöörin Wernher von Braunin suunnitteluasteelle jäänyt rakettimoottorilla toimiva torjuntahävittäjä, joka oli jatkokehitystä hänen aikaisemmin suunnittelemalleen Stratosphärenjäger I: lle. Koneesta käytetään myös nimityksiä "Von Braun VTO Interceptor" (suom. Von Braunin VTO torjuntahävittäjä) ja "Rückstossjäger" (suom. Reaktiohävittäjä)
Suunnittelu ja kehitys.
Wernher Von Braun alkoi suunnitella Stratosphärenjäger II: sta, Saksan ilmailuministeriön (RLM) hylättyä hänen aiemman ehdotelmansa torjuntahävittäjästä (Stratosphärenjäger I). Pääsyyt hylkäämiselle olivat koneen tarve vaikeasti valmistettavalle ja säilöttävälle nestemäiselle hapelle, sekä koneen tehokasta käyttöä edellyttävien koneen säilömiseen ja laukaisemiseen erikoistuneiden laitosten rakentamisen tarve. Von Braun pyrki sivuuttamaan nämä seikat suunnitellessaan Stratosphärenjäger II: sta.
Ulkonäöltään Stratosphärenjäger II muistutti edeltäjäänsä, mutta sen pyrstö oli pienempi ja siivet olivat pyöreämmät. Koneen rakettimoottori käytti polttoaineenaan Visolia (vinyyli-isobutyylieetteriä) ja SV-Stoffia (10% rikkihappoa + 90% typpihappoa), jotka ovat keskenään hypergolisia. Moottorin suuttimen eteen oli asennettu neljä grafiitista valmistettua sivuperäsimen tapaista siivekettä, jotka ohjailivat kaasusuihkun suuntaa. Ohjaamo sijaitsi koneen nokassa ja kone oli aseistettu neljällä konekiväärillä pareittain siipien juurissa. 
Von Braun esitteli uuden suunnitelmansa RLM: lle vuonna 1941, mutta RLM hylkäsi suunnitelman toistamiseen. Saksan silloinen menestyksekäs sotatilanne vakuutti RLM: lle, etteivät he tarvinneet uutta torjuntahävittäjää. Konetta olisi myös voitu käyttää vain paikalliseen puolustukseen koneen pienen toimintasäteen vuoksi. Kone oli suunniteltu ampumaan alas suuria viholliskonelaivueita, mutta tällaisten suurten viholliskonelaivueiden ei koettu olevan uhkana Saksan ilmatilalle, joten RLM ei nähnyt tarvetta tällaiselle torjuntahävittäjälle.
Toimintaperiaate.
Jotta kone ei tarvitsisi suuria laukaisukeskuksia tehokasta käyttöä varten, suunnitteli Von Braun koneen laukaistavaksi konetta kuljettavilta kuorma-autoilta. Nämä kuorma-autot olisivat myös vetäneet ylimääräistä perävaunua.
Kun kone saapui laukaisupaikalle, olisi perävaunuun ja kuorma-autoon pystytetty tukitornit. Tämän jälkeen olisi nosturi nostanut lentokoneen ja asettanut sen siivenkärjistään tukitornien varaan valmiiksi pystysuoraa laukaisua varten. Laukaisun jälkeen olisi kone noussut noin minuutin ajan viholliskohdettakohti noin 8000 metrin korkeuteen. Tämän jälkeen pilotin tuli ottaa ohjat käsiinsä ja kytkeä rakettimoottori lento moodiin lisäpolttokammion avulla. Lento moodi antoi riittävän lentonopeuden hyökkäämistä varten, sekä käytti jäljellä olevaa polttoainetta paljon hitaammin. Hyökkäyksen jälkeen olisi pilotti ohjannut koneen purjelentokoneen tavoin alas ja laskeutunut nurmikentälle jalaksen avulla.
Hääkiven rautakautinen polttokenttäkalmisto

Hääkiven rautakautinen polttokenttäkalmisto (Hääkivi II) on rautakautinen polttokenttäkalmisto Pirkanmaalla, Lempäälässä. 
Birgitan polku kulkee Hääkiven kalmiston läpi. Kalmisto, joka on pieni metsä, sijaitsee Turuntien varrella sijaitsevalla pellolla. Paikalla on Museoviraston pystyttämä muinaisjäännöskyltti sekä tietokyltti.
Australian avoin tennisturnaus 2021

Australian avoin tennisturnaus 2021 pelattiin 8.–21. helmikuuta 2021 Melbournessa. Se oli kaikkiaan 109:s Australian avoin tennisturnaus ja vuoden ensimmäinen Grand Slam -turnaus.
Maailmanlaajuisen koronaviruspandemian vuoksi Australian avoimet alkoi yli sadan vuoden historian aikana ensimmäisen kerran vasta helmikuun puolella. Turnauksessa kilpailtiin kaksinpelissä, nelinpelissä, sekanelinpelissä sekä pyörätuolitenniksessä. Australian avointen karsinnat pelattiin poikkeuksellisesti naisten osalta Dubaissa, Yhdistyneissä arabiemiirikunnissa ja miesten osalta Dohassa, Qatarissa. Molemmat karsinnat käytiin 10.–13. tammikuuta. Juniorien turnaus on siirretty myöhempään ajankohtaan.
Novak Đoković voitti miesten kaksinpeliturnauksen jo yhdeksännen kerran. Hän voitti loppuottelussa Danijl Medvedevin suoraan kolmessa erässä. Naisten kaksinpelin voitti toisen kerran urallaan Naomi Ōsaka, joka voitti loppuottelussa Jennifer Bradyn.
Karanteeni.
Pelaajat saivat saapua Australiaan 15. tammikuuta alkaen, ja heidän täytyi viettää ensin pakolliset 14 päivää karanteenissa. Tänä aikana he pääsivät vain harjoittelemaan kentälle, muuten piti olla hotellilla. Lähes 50 pelaajaa altistui lentomatkallaan kohti Melbournea, ja heidän täytyi pysyä kaksi viikkoa täysin eristyksissä omassa hotellihuoneessaan. Tammi-helmikuun vaihteessa viikkoa ennen Australian avoimia järjestettiin kaksi ATP-turnausta sekä ATP Cup ja kolme WTA-turnausta.
Batšo Kiron luola

Batšo Kiron luola on Drjanovon kaupungin lähellä Gabrovon alueella Bulgariassa sijaitseva luola. Luola tunnetaan paitsi matkailukohteena, mutta myös esihistoriallisiin ihmisiin liitetyistä löydöistään.
Batšo Kiron luola sijaitsee lähellä Drjanovon luostaria Drjanovo- ja Andakajokien kanjonilla. Luolan suu on pystysuoran kalkkikivikallion reunalla noin 335 metrin korkeudella merenpinnasta. Luola etenee kallioon labyrinttimaisesti neljässä tasossa ja luolasto leviää kolmeen suuntaan kohti itää, koillista ja kaakkoa. Pituutta luolalla on noin 3 600 metriä.
Batšo Kiro tunnetaan esihistoriallisten ihmisten jälkeensä jättämistä merkeistä. Noin 50 000 luolassa oli neandertalinihmisiä, jotka jättivät jälkeensä kivityökaluja. Lyhyellä lämpimällä ajanjaksolla noin 46 000 vuotta sitten luolaan saapui uusi joukko ihmisiä. Vuonna 2020 tehtyjen tutkimuksien mukaan kyseessä oli "Homo sapiens" eli nykyihminen. Löytö oli vanhin tunnettu merkki nykyihmisestä Euroopassa. Ihmislaji varmistui nykyihmiseksi luiden jäännöksistä ja hampaasta tehdyissä DNA-tutkimuksissa.
Batšo Kirosta tehtiin matkailukohde vuonna 1938. Se sai nykyisen nimensä huhtikuun kansannousun sankari Batšo Kiron mukaan vuonna 1940. Matkailukohdetta kehitettäessä noin 700 metrin matka luolaa sähköistettiin. Luola suojeltiin vuonna 1962. Luolalla käy usein Drjanovon luostarilla vierailevia matkailijoita.
Korpiruosteheltta

Korpiruosteheltta ("Naucoria striatula") on ruskeaitiöinen sienilaji, jonka kupera, kellanruskea, hieman läpisäteittäisviiruinen lakki on 1–2,5 cm levyinen. Lakinvärisen jalan pituus on yleensä alle 5 cm ja paksuus vain noin 0,2 mm. Laji kasvaa Euroopan kosteahkoissa pensaikoissa ja näyttää olevan sidoksissa leppiin. Taksonomisesti lajin suhteen on epäselvää, onko tummaruosteheltta ("N. scolecina") tämän kanssa täysin eri laji. Kyseessä ei ole ruokasieni.
Ruskotaistelija

Ruskotaistelija ("Betta fusca") on guramien (Osphronemidae) heimoon ja paratiisikalojen (Macropodusinae) alaheimoon kuuluva trooppisissa vesissä elävä kalalaji.
Ruskotaistelijan maksimipituus on 8,2 cm.
Ruskotaistelijaa on tavattu ainoastaan Indonesiasta Sumatran saarelta Medanin lähistöltä. Laji on luokiteltu äärimmäisen uhanalaiseksi. Se saattaa olla jo kuollut sukupuuttoon elinympäristön muutosten takia.
Minitaistelija

Minitaistelija ("Betta miniopinna") on guramien (Osphronemidae) heimoon ja paratiisikalojen (Macropodusinae) alaheimoon kuuluva trooppisissa vesissä elävä äärimmäisen uhanalainen kalalaji.
Minitaistelijan maksimipituus on 2,4 cm.
Minitaistelijaa on tavattu ainoastaan Indonesiasta Pulau Bintanin alueelta Riaun saaristossa. Sen tulevaisuutta uhkaa elinympäristön muutos: luontaisten suometsien korvaaminen talousmetsillä.
Liri Belishova

Liri Belishova (14. lokakuuta 1926 – 23. huhtikuuta 2018) oli albanialainen kommunistiaktivisti ja korkea-arvoinen kommunistisen ja sittemmän työn puolueen jäsen. Belishova erotettiin puolueesta hänen asetuttuaan Neuvostoliiton puolelle Kiinan ja Neuvostoliiton välirikon aikana ja hän oli internoituna vuodesta 1962 aina vuoteen 1991 saakka.
Elämäkerta.
Liri Belishova syntyi 14. lokakuuta 1926 Belishovëssa lähellä Ballshin kaupunkia. Hänen vanhempansa olivat muslimeja. Koulua hän kävi ensin Beratissa ja myöhemmin Tiranassa. Liri Gegan innoittamana Belishova liittyi kommunistiseen järjestöön Shkodrassa vuonna 1940 ja kommunistiseen puolueeseen huhtikuussa 1943.
Kommunistipuolueen jäsenenä Belishovasta tuli puolueen Tiranassa toimineen nuorisojärjestön johtajiston jäsen. Heinäkuussa 1943 hän osallistui Albaniaa miehittäneiden italialaisten vastaiseen mielenosoitukseen, jossa syntyneessä yhteenotossa hän menetti toisen silmänsä. Hänet myös erotettiin tuolloisesta koulustaan.
Silmävammansa takia Belishova sai hoitoa brittiläisessä sairaalassa. Hän palasi Albaniaan lokakuussa 1944, jossa hän liittyi antifasistiseen nuorisoliikkeeseen ja kommunistisen puolueen keskuskomiteaan. Vuodesta 1945 hän oli kommunistisen puolueen hallitseman Albanian demokraattisen rintaman jäsen ja samana vuonna hän avioitui kommunistiaktivisti Nako Spirun kanssa. Kommunistinen puolue oli tuolloin jakautunut Albanian puolueen itsenäisyyden ja Jugoslavian kannattajiin. Jälkimmäistä ryhmää johti Koçi Xoxe. Belishova kuului Albanian kommunistipuolueen itsenäisyyttä kannattaneeseen ryhmään.
Belishovan aviomies kuoli vuonna 1947. Syy oli epäselvä, mutta kuolemaa väitettiin itsemurhaksi. Spiru oli joutunut Xoxen tähtäimeen Jugoslavian vastaisten asenteidensa takia. Belishova erotettiin puolueen keskuskomiteasta ja kommunistisesta nuorisojärjestöstä. Xoxe syrjäytettiin kuitenkin puolueen ensimmäisessä kongressissa marraskuussa 1948 samalla, kun puolueen nimi muutettiin Albanian työn puolueeksi. Belishovasta tuli puolueen politbyroon jäsen. Hän toimi myös kansalliskokouksen ("Kuvendi Popullor") edustajan vuodesta 1948 ja puhemiehistön sihteerinä vuodesta 1950.
Vuosien 1951 ja 1954 välillä Belishova opiskeli Marx–Engels–Lenin-instituutilla Neuvostoliiton Moskovassa. Marraskuussa 1953 Belishova oli osa albanialaista lähetystöä Josif Stalinin hautajaisissa. Myöhemmin Belishova ajautui jälleen vaikeuksiin puolueen kanssa. Stalinin kuolemaa seurasi Kiinan ja Neuvostoliiton välirikko. Belishova tuki osallistuessaan Maailman ammattiyhdistysten liiton kokoukseen Neuvostoliittoa ja varoitti Neuvostoliittoa kiinalaisten aikeista. Hänet erotettiin kiinalaismielisen puolueen johdosta kesäkuussa 1960. Toukokuussa 1961 Belishova internoitiin perheineen. Häntä pidettiin ensin Kuçissa ja sittemmin Progonatissa ja Cërrikissä.
Belishova vapautettiin viimein toukokuussa 1991. Samana vuonna 12. kesäkuuta hän herätti kohua syyttämällä Enver Hoxhaa miehensä salamurhasta. Belishova kuoli 23. huhtikuuta 2018.
Rusotaistelija

Rusotaistelija ("Betta rutilans") on guramien (Osphronemidae) heimoon ja paratiisikalojen (Macropodusinae) alaheimoon kuuluva trooppisissa vesissä elävä kalalaji.
Rusotaistelijan maksimipituus on 3,5 cm.
Rusotaistelijaa on tavattu ainoastaan Indonesian Borneosta, Sungai Kepayanhin ja Sungai Pinyuhin alueilta. Laji on luokiteltu äärimmäisen uhanalaiseksi. Sen tulevaisuutta uhkaa elinympäristön muutos: luontaisten suometsien korvaaminen talousmetsillä. Lajia on kerätty akvaariokauppaan, mutta tämän vaikutus sen uhanalaisuuteen ei ole varmaa.
Cornea plana congenita

Cornea plana congenita on suomalaiseen tautiperintöön kuuluva silmäsairaus, jossa sarveiskalvo on tavallista litteämpi, mikä aiheuttaa näkökyvyn heikentymistä. Taudin aiheuttavat muutokset keratokaani-proteiinin rakenteessa, ja ne taas johtuvat mutaatioista KERA-geenissä kromosomissa 12. Mutaation seurauksena keratokaanin toiminta muuttuu.  Sairaudella on kaksi muotoa, CNA1 ja CNA2, jotka periytyvät eri tavoin: CNA1 periytyy dominoivasti (vallitsevasti) autosomaalisesti ja CNA2 periytyy resessiivisesti (peittyvästi) autosomaalisesti. Näistä CNA2 on Suomessa yleisemmin esiintyvä tautimuoto.
Oireet.
Oireiltaan CNA2 on vakavampi verrattuna CNA1:een. Sarveiskalvon litistyneen muodon vuoksi sen taittovoima on heikentynyt normaaliin verrattuna, minkä vuoksi oireisiin kuuluu vahva kaukonäköisyys. Limbuksen alue eli sarveiskalvon ja kovakalvon välinen raja on laajentunut, ja sarveiskalvo on tavallista sameampi. Sarveiskalvon halkaisija on normaalia suurempi ja kaarevuus normaalia pienempi, ja paksuudeltaan sarveiskalvo on ohuempi. CNA1-muodossa oireet ovat paljon lievempiä: sarveiskalvon taittovoima on heikentynyt vain vähän, ja näön terävyys on normaali, mutta limbuksen alue on normaalia laajempi.
Toteaminen ja hoito.
CNA2 voidaan todeta oftalmologisilla testeillä, kuten silmämikroskoopilla. Sairaudesta johtuvaa kaukonäköisyyttä voidaan hoitaa silmälaseilla. CNA-potilaat pystyvät yleensä käymään koulua normaalisti.
Taudin genetiikka ja periytyminen.
Tauti johtuu mutaatiosta KERA-geenissä, joka sijaitsee kromosomissa 12, tarkemmin lokuksessa 12q22. Kyseinen geeni koodaa proteiinia nimeltään keratokaani, jolla on tehtäviä esimerkiksi sarveiskalvon läpinäkyvyyden säätelyssä. Suomalaisilla potilailla yleisimmin havaittu mutaatio on pistemutaatio, jossa DNA:n emäs A eli adeniini muuttuu G:ksi eli guaniiniksi geenin kodonissa numero 247. Mutaatiota kutsutaan N247S:ksi, koska aminohappo N eli asparagiini muuttuu aminohapoksi S eli seriiniksi.
Cornea plana congenita periytyy kahdella tavalla, resessiivisesti ja dominoivasti. Resessiivisesti periytyvä muoto CNA2 saa aikaan vakavampia oireita kuin dominoivasti periytyvä muoto. Taudin resessiivinen versio on huomattavasti yleisempi, ja sitä esiintyy enemmän Pohjois-Suomessa kuin muualla maassa. Kaiken kaikkiaan cornea plana congenita on hyvin harvinainen tauti.
Taudin historiaa.
Taudin on tiettävästi kuvannut ensimmäisenä saksalainen Rübel vuonna 1912. 1950-luvulta lähtien Henrik Forsius yhteistyökumppaneineen suorittivat laajoja tutkimuksia tautiin liittyen. Forsiuksen kongressiraportti vuodelta 1957 on ensimmäinen aihetta koskeva suomalainen julkaisu.
Kustaa Vall

Kustaa Fredrik Vall (myös Wall, 3. huhtikuuta 1905 Helsinki – 9. maaliskuuta 1940 Äyräpää) oli suomalainen yleisurheilija, joka tunnettiin erityisesti pikajuoksijana.
Helsingin Kullervoa edustanut Vall voitti TUL:n mestaruuskilpailuissa 20 henkilökohtaista- ja 11 viestimestaruutta vuosina 1926–1934. Hän saavutti mestaruutensa 100, 200 ja 400 metrin juoksuissa, 110 ja 400 metrin aidoissa sekä 10-ottelussa. Vuonna 1931 Vall voitti 400 metriä Wienin työläisolympialaisissa ja kuului myös TUL:n ruotsalaisviestin voittaneeseen joukkueeseen yhdessä muun muassa Jalmari Etholénin kanssa.
Vall kaatui talvisodassa maaliskuussa 1940 Äyräpään Vuosalmessa. Hänet on haudattu Hietaniemen hautausmaalle.
Pietu Wikström

Pietu Wikström (s. 7. lokakuuta 1994 Imatra) on suomalainen näyttelijä ja artisti. Wikström on näytellyt muun muassa C Moren "Paras vuosi ikinä" -komediasarjassa sekä Ylen kauhu-mysteerisarjassa "Hiljaisten palvelijat", jossa hänellä oli päärooli. 
Wikström esittää musiikkia Kuopus-nimellä. Musiikin tyylilajeina ovat rap ja spoken word. Kuopuksen esikoisalbumi "Luottamus, kuritus + pus" julkaistiin elokuussa 2020.
Wikström valmistui Teatterikorkeakoulusta teatteritaiteen maisteriksi keväällä 2019. Ylioppilaaksi hän kirjoitti Kallion lukiosta keväällä 2013.
Wikström on muunsukupuolinen.
Karl Asplund

Karl Asplund (1890 Södermalm, Ruotsi – 1978 Tukholma, Ruotsi) oli ruotsalainen runoilija, filosofian tohtori, kriitikko ja Bukowskin taidekaupan toimitusjohtaja. Hän sai yhdessä Gunnar Mascoll Silfverstolpen ja Sten Selanderin kanssa nimityksen lyyriset intimistit ("de lyriska intimister"). Hän käytti runoissaan sidottua mittaa.
Asplund toimi taidekriitikkona 1914–1921 "Dagens Nyheterissä" ja 1922–1934 "Svenska Dagbladetissa".
Asplundin veli oli kasvitieteilijä Erik Asplund.
Suomennettu tuotanto.
Asplundin runot Du (Sinä, suom. Raili Kahilainen) ja En barnsaga vid brasan (Lastentaru takkavalkealla, suom. Ilta Koskimies) on suomennettu ja lisäksi sävelletty ja äänitetty.
Christel Goltz

Christel Goltz (8. heinäkuuta 1912 Dortmund – 14./15. marraskuuta 2008 Baden bei Wien) oli saksalainen oopperalaulaja, äänialaltaan sopraano.
Goltz aloitti teini-ikäisenä pianonsoiton, laulun ja tanssin opiskelun Münchenissä. Hän aloitti uransa 1930-luvulla esiintymisillä Fürthissä ja Plauenissa. Ensimmäisen esiintymisensä Dresdenin Semperoperissa Goltz teki Reizan roolissa Carl Maria von Weberin oopperassa "Oberon". Semperoperin esiintyjiin hän kuului vuoteen 1950. Hän liittyi myös Berliinin valtionoopperan ja Städtische Operin esiintyjiin vuonna 1947.
Goltz liittyi vuonna 1950 Wienin valtionoopperaan, jossa teki esiintymisiä 28:ssä eri roolissa, kunnes jäi eläkkeelle vuonna 1970. Hän esiintyi myös esimerkiksi Covent Gardenissa, Salzburger Festspielessä, La Scalassa, Metropolitan-oopperassa ja Teatro Colónissa. Goltz saavutti mainetta etenkin "Salomen" ja "Elektran" nimiroolien tulkitsijana sekä Marien roolissa "Wozzeckissa". Hän levytti "Salomen" kolmesti (1950, 1954, 1963) ja osallistui "Wozzeckin" Britannian-ensiesitykseen näyttämöllä Erich Kleiberin johdolla. Goltz lauloi myös Carl Orffin "Antigonaen" ja Rolf Liebermannin "Penelopen" kantaesityksissä.
Goltz oli kuolemaansa saakka kunniajäsenenä Dresdenin Semperoperissa, jonka tukijärjestö aloitti vuonna 1992 Christel Goltz -palkinnon myöntämisen.
Nassaunmeriahven

Nassaunmeriahven ("Epinephelus striatus") on meriahventen (Epinephelidae) heimoon kuuluva trooppisissa merivesissä elävä kalalaji.
Suurin tunnettu nassaunmeriahven oli 122 cm pitkä. Tyypillinen aikuiskoko on 48 cm. Kalan väri vaihtelee, tyypillisesti pohjaväri on vaaleanpunainen tai ruskehtava, ja siinä on tummempia kuvioita. Kaikki kalat syntyvät naaraina, ja muutaman kudun jälkeen muuttuvat koiraiksi.
Nassaunmeriahvenia elää Atlantin länsiosassa ja Karibialla. Ylikalastus on johtanut lajin uhanalaisuuteen.
Nassaunmeriahven on peto, joka syö muita kaloja, äyriäisiä ja mustekaloja. Se piileksii suojavärinsä turvin odottamassa että saalis tulee lähelle ja syöksyy sitten sen kimppuun. Sukeltajat ovat ruokkineet nassaunmeriahvenia kädestä, ne oppivat hakemaan lisää ruokaa.
Amerikanhöyhenheinät

Amerikanhöyhenheinät ("Nassella") on heinäkasvien (Poaceae) heimoon kuuluva kasvisuku. Sukuun kuuluu noin 110–120 lajia.
Amerikanhöyhenheinät kasvavat Pohjois- ja Etelä-Amerikassa. Ne ovat läheistä sukua saman tribuksen neulahöyhenheinille eli höyhenheinille ("Stipa"), joita kasvaa pääosin vanhassa maailmassa.
Balatonfüredin rautatieasema

Balatonfüredin rautatieasema on kaupungin toinen rautatieasema Balatonfüredissä, Unkarissa. Nykyisen, 40 vuotta vanhan asemarakennuksen peruskorjaus valmistui vuonna 2017.
Karkurit (televisiosarja)

Karkurit on suomalainen jännitys-draamasarja, jonka ensimmäinen tuotantokausi julkaistiin C More -suoratoistopalvelussa alkuvuodesta 2021. Televisiossa se esitettiin MTV3-kanavalla syksyllä 2021. Toisen tuotantokauden julkaiseminen alkoi MTV Katsomo+ -palvelussa huhtikuussa 2024.
Sarjan pääkäsikirjoittajana kummallakin tuotantokaudella on toiminut Tatiana Elf ja sen ovat ohjanneet Saara Cantell, Jalmari Helander, Teppo Airaksinen, Markus Lehmusruusu ja Jussi Hiltunen.
Sarja kertoo KRP:n karkuritiimistä, jonka tehtävänä on paikantaa ja kiinniottaa etsintäkuulutettuja tai vankilasta paenneita vaarallisia rikollisia. Yksikkö toimii osana EU:n laajuista FAST-verkostoa (Fugitive Active Search Team) ja se koostuu erityiskoulutuksen saaneista rikostutkijoista. Yksikköä johtaa Pirjo Longan esittämä Karita Tulikorpi. Tiimiin kuuluvat myös muun muassa Kristo Salmisen esittämä Karitan paras ystävä Niklas Dahlman, Matti Onnismaan esittämä vinkkimiesten tuntija Pertti Salonen, Anna Böhmin data-analyytikko ja lapsinero Lori Mustonen ja Pyry Kähkösen esittämä salainen hakkeri Eeli Aromaa. Tiimiin kuuluu myös Deogracias Masomin esittämä entinen peitepoliisi Santiago Mebele, joka on aiemmin ollut mukana "Roba"-sarjassa. "Karkureissa" esiintyy myös muita "Roban" hahmoja. Tiimiin liittyy sarjan toisessa jaksossa myös Pelle Heikkilän esittämä Tommi Pohjola.
"Karkureiden" ensimmäisen tuotantokauden kuvaukset keskeytyivät maaliskuussa 2020 koronaviruspandemian vuoksi. Kuvaukset käynnistyivät uudelleen tauon jälkeen elokuussa 2020 ja niitä jatkettiin syksyn ajan.
Karkurit (täsmennyssivu)

Karkurit tarkoittaa seuraavia:
Vain elämää, kausi 11 – Toinen kattaus

Vain elämää, kausi 11 – Toinen kattaus on "Vain elämää" -televisiosarjan 11. tuotantokauden toinen kokoelma-albumi, joka ilmestyi 27. marraskuuta 2020. Kaikki kappaleet julkaistiin singleinä kunkin jakson ensiesityspäivinä. Albumi nousi Suomen virallisen listan ensimmäiseksi.
Susanville

Susanville on kaupunki Kalifornian osavaltiossa Yhdysvalloissa. Sen väkiluku oli vuoden väestönlaskennassa 16 728. Kaupunki on Lassenin piirikunnan hallintokeskus.
Väestö.
Kaupungin asukkaista 75,95 prosenttia on valkoisia, 14,64 prosenttia afroamerikkalaisia, 2,44 prosenttia intiaaneja ja 2,14 prosenttia aasialaisia. 4,25 prosenttia asukkaista eivät ole Yhdysvaltain kansalaisia. Kaupungin väestön keski-ikä on 31 vuotta.
Vain elämää, kausi 11 – Joulukattaus

Vain elämää, kausi 11 – Joulukattaus on "Vain elämää" -televisiosarjan 11. tuotantokauden kolmas kokoelma-albumi, joka ilmestyi 18. joulukuuta 2020. Kaikki kappaleet julkaistiin singleinä kunkin jakson ensiesityspäivinä. Albumi nousi Suomen virallisen listan seitsemänneksi.
Returnal

Returnal on Housemarquen kehittämä toimintapeli, joka julkaistiin PlayStation 5:lle vuonna . Pelin julkaisua lykättiin aiemmasta maaliskuun julkaisuajasta huhtikuun loppuun.
Pelin traileri julkaistiin kesäkuussa 2020.
Pelaaminen.
Pelin päähenkilö on Selene, joka jää loputtoman henkiinheräämisen sykliin vihamielisellä planeetalla. Peli on kolmannen persoonan ammuntapeli, joka yhdistää roguelike-elementtejä tutkimiseen. Peli hyödyntää PlayStation 5:n adaptiivista toimintoa ampumamoodin vaihtamiseen.
Pelissä on vaikutteita roguelike-pelien lisäksi metroidvania-peleistä.
Kuoleminen palauttaa pelaajan luolastomaisen alueen alkuun, joka muuttuu proseduraalisesti joka kerralla. Pomovastuksien voittamisesta saa uusia kykyjä ja avaa uusia reittejä. Pelissä on myös bullet hell -vaikutteita ja "soulslike"-vaikutteita.
Pelin ohjaajan Harry Kruegerin mukaan pelin vaikeusaste on kerronnalle olennaista ja liittyy päähenkilön jatkuvaan kuolemaan: pelaajan haasteet ovat myös päähenkilön haasteita.
Vastaanotto.
Peli sai Muropaketin arvostelussa viisi tähteä viidestä. 
"The Guardian" sanoi peliä yhdeksi parhaista vuoden 2021 peleistä.
Palkinnot.
Peli voitti vuoden 2021 toimintapelin palkinnon The Game Awards -tapahtumassa.
Peli voitti BAFTA Games Awards -palkinnon neljässä kategoriassa: paras peli, saavutus äänessä ja musiikissa sekä Jane Perryn suoritus Selene Vassosina.
Myynti.
Peli nousi Isossa-Britanniassa jälleenmyyntilistojen toiselle sijalle julkaisun jälkeen.
Eduards Berklavs

Eduards Berklavs (15. kesäkuuta 1914 – 25. marraskuuta 2004) oli latvialainen kommunistiaktivisti ja neuvostokauden toisinajattelija. Kommunistina poliittisen uransa aloittanut Berklavs vastusti Latvian neuvostotasavallan venäläistämistoimia ja tuli lopulta erotetuksi kommunistisesta puolueesta. Neuvostokauden lopulla hänestä tuli yksi itsenäisyysliikkeen johtohahmoista.
Elämäkerta.
Eduards Berklavs syntyi 15. kesäkuuta 1914 Kuldīgassa silloisessa Venäjän Kuurinmaan kuvernementissa. Peruskoulut käytyään Berklavs alkoi työskennellä ensin Kuldīgassa ja vuodesta 1935 Riiassa. Riiassa hän liittyi kommunistiseen nuorisojärjestöön. Järjestön toiminta oli laitonta ja Berklavs joutui vankilaan vuodesta 1936 vuoteen 1939.
Vuosien 1939 ja 1940 välillä Berklavs oli Latvian työlaisnuorison johtaja. Neuvostoliitto miehitti Latvian kesäkuussa 1940 ja Berklavs alkoi työskennellä maan Neuvostoliiton integraation parissa. Helmikuussa 1941 hänestä tuli Latvian kommunistisen puolueen Riian 2. aluejohtaja. Vielä samana vuonna Berklavs aloitti palveluksen puna-armeijassa. Upseerina hän yleni majuriksi ja palasi siviiliin vuonna 1946. Palattuaan hän toimi Latvian Komsomolin 1. sihteerinä, vuosina 1954–1956 ja 1958–1959 Latvian neuvostotasavallan ministerineuvoston varapuheenjohtajana ja vuosina 1957–1958 Riian 1. puoluesihteerinä.
Latviassa kommunistinen puolue oli jakautunut niin sanottuun kansalliseen ryhmään, johon Berklavskin kuului. Ryhmä vastusti esimerkiksi venäläisten muuttoliikettä Latviaan ja ajoi Latvian kulttuuriautonomiaa. Heinäkuussa 1959 pidetyssä puolueen keskuskomitean kokouksessa Berklavs kritisoi Latvian venäläistämistoimia. Kremlin kritiikki herätti kannatusta Latviassa, mutta Berklavs erotettiin silti puolueen johdosta 15. heinäkuuta. Samalla erotettiin Berklavsille tukeaan osoittaneet Jānis Kalnbērzinš ja Vilis Lacis. Puolueen uudeksi johtohahmoksi nousi Arvīds Pelše. Berklavs lähetettiin Latviasta Vladimiriin Venäjälle, jossa hän työskenteli taloushallinnossa.
Berklavs palasi Latviaan vuonna 1968 ja työskenteli tehtaalla Riiassa. Vuonna 1971 julkaistiin nini sanattu 17 kommunistin kirje, jossa kritisoitiin Latvian venäläistämistä. Kirje julkaistiin Länsimaissa. Berklavs oli yksi kirjeen allekirjoittaneista ja kirje johti hänen erottamiseensa puolueesta. Seuraavien vuosien ajan hän oli KGB:n tarkkailussa. 18. kesäkuuta 1988 Berklavs oli kuitenkin mukana allekirjoittamassa Latvian kansallisen itsenäisyysliikkeen ("Latvijas Nacionālās Neatkarības Kustība") perustamisjulistusta nousten sen johtajistoon. marraskuussa 1988 hän edusti Latviaa Baltian maiden aktivistien järjestämässä kokouksessa, jossa vaadittiin neuvostojoukkojen vetäytymistä alueelta. Vuosina 1988–1991 Berklavs oli Latvian kansanrintaman jäsen ja vuodesta 1990 kansanedustaja neuvostotasavallan korkeimmassa neuvostossa.
Latvian itsenäistyttyä Neuvostoliitosta Berklavs oli kansallisen itsenäisyysliikkeen kansanedustaja 1993–1995. Hän julkaisi muistelmansa "Zināt un neaizmirst" vuonna 1998. Berklavs kuoli Riiassa 25. marraskuuta 2004. Vuonna 2015 julkaistiin häntä käsittelevä Edvīns Šnoren ohjaama dokumenttielokuva "Eduards Berklavs – Idejas cilvēks".
Kakslammin luonnonsuojelualue

Kakslammin luonnonsuojelualue on Hausjärvellä, Ryttylän taajaman lounaispuolella sijaitseva luonnonsuojelualue. Alueella sijaitsee luontopolku sekä frisbeegolfrata. Lähistöllä sijaitsee myös Ykslammi.
Alue oli vuoteen 2017 asti Rudus Oy:n omistama 32 hehtaarin kokoinen entinen soranottoalue, joka sittemmin siirtyi elokuussa 2017 Vuokon Luonnonsuojelusäätiön omistukseen. Säätiön toimesta tämä entinen soranottoalue suojeltiin ELY-keskuksen päätöksellä syyskuussa 2017 arvokkaana paahdeympäristönä.
Säätiön tavoitteena on hoitaa soranottoaluetta erilaisin toiminpitein, jotta maanpinta pysyisi riittävän avoimena paahdealueen lajien säilymisen turvaamiseksi. Toimenpiteisiin kuuluu lupiinien leviämisen estäminen sekä mäntytaimikon harventaminen. Hanke sai vuonna 2018 EU Leader-rahoitusta, jonka avulla alueelle on tehty kattava kehittämissuunnitelma sekä aloitettu luontohoitotoimet. Lisäksi alueen uhanalaisia hyönteisiä kartoitetaan. Loppusyksystä 2018 alueelle perustettiin ekosysteemihotelli, johon siirrettiin harvinaisia kasveja ja hyönteisiä Hyvinkäältä. Ympäristökeskus siirsi alueelle ketonukkeja ja ketomarunoita.
Kakslammin luonnonsuojelualueelle valmistui kesäkuussa 2020 luontopolku, joka kertoo opastauluin kulkijalle paahdealueiden merkityksestä, hyönteisistä sekä niiden ravintokasveista. Opastauluissa kerrotaan myös keinoista alueen tilanteen parantamiseksi sekä monimuotoisuuden turvaamiseksi ja kehittämiseksi.
Réunionin kansallispuisto

Réunionin kansallispuisto () on yksi Ranskan kansallispuistoista, joka sijaitsee Réunionin saarella, Intian valtamerellä. Puisto perustettiin 5. maaliskuuta 2007 tarkoituksenaan suojella kotoperäisiä ekosysteemejä.
Kansallispuistossa on tavattu monia lajeja, joita ei tavata missään muualla.
Anders Olsson (taidemaalari)

Anders Olsson (1913 Korsnäs, Taalainmaa – 1999 Stugsund, Hälsingland) oli ruotsalainen taidemaalari ja kuvittaja, joka tuli tunnetuksi erityisesti jouluaiheisista maalauksistaan, joista kirjapainossa painettiin paperisia joulutauluja (julbonader) ja joulukortteja.
Olsson syntyi Taalainmaan Korsnäsissä, mutta suurimman osan elämästään hän asui Söderhamnin rannikkokaupungissa Hälsinglandissa. Neljän vuoden ikäisenä hän muutti perheensä kanssa Nässjöhön Smoolantiin. Nässjön ja Smoolannin 1900-luvun alun maalaismaisemia ja pieniä idyllisiä kyliä hän rakasti ja niitä hän kuvasi jatkuvasti maalauksissaan. Hän pahoitteli syvästi, että oli koskaan muuttanut sieltä pois. Olsson opiskeli maalaustaidetta ensin Tukholman taidekoulussa ja sen jälkeen yksityisissä Blombergin ja Otte Sköldsin maalauskouluissa. Hän sai maalaustaiteen oppia myös Albert Engströmiltä ja Bruno Liljeforsilta.
Olsson maalasi paljon idyllisiä ja aurinkoisia kesämaisemia sekä jouluisia ja lumisia maisemia sisältäen kuvitelmia tonttujen elämästä ja askareista. Maalaukset painettiin kirjanpainossa paperitauluiksi miljoonina kappaleina. Hänen kesämaisemissaan aiheina usein olivat terveet, onnelliset ja ahkerat maanviljelijät perheineen aurinkoisina kesäpäivinä. Hänen tunnetuin teoksensa "Heinäkuorma" (Hölass), jonka hän maalasi 1950-luvulla, kuvaa kesäistä heinäntekoa hevosineen ja heinäkuormineen. Teosta painettiin lähes kaksi miljoonaa kappaletta. Hän maalasi myös aiheita posti- ja joulukortteihin, kirjojen ja sanomalehtien kansiin, kalentereihin ja palapeleihin. Yksi osa-alue hänen töissään olivat pin-up-kuvat sekä kuvat alastonmalleista. Hänen alastonmallikuviaan ei painettu, mutta ne olivat esillä näyttelyissä. Olssonin tauluissa ihmiset olivat ihanteellisen kauniita, lihaksikkaita, ruskettuneita ja hymyileviä. Joulutauluissa tontut olivat värikkäämpiä ja talvimaisemat kauniimpia, kuin muilla jouluaiheita maalanneilla taiteilijoilla.
Paperiset joulutaulut joulukoristeina olivat Ruotsissa 1930–1960-luvuilla hyvin suosittuja. Olssonin lisäksi niitä maalasivat myös mm. Jenny Nyström, Erik Forsman, Curt Nyströn ja Carl Larsson. Jenny Nyström oli taiteilijoista tunnetuin, mutta Olsson maalasi joulutauluja häntä enemmän.
Farandole

Farandole on ikivanha tanssileikki, pitkätanssi joka päättyy piirileikkiin. Nimitys tulee Provence'sta, Etelä-Ranskasta.
Farandolen juuret saattavat olla muinaisen Kreetan hedelmällisyysriiteissä, joissa matkitaan kurkien tanssia. Farandole voi kuitenkin myös olla "dance macabre", keskiaikainen kuolemantanssi.
Luettelo vuonna 1939 kuolleista henkilöistä

 
 * Kaatui toisessa maailmansodassa. ** Toisen maailmansodan siviiliuhri.
Yö armahtaa

Yö armahtaa on Mika Kaurismäen ohjaama draamaelokuva vuodelta 2020. Elokuvassa kolme miestä ovat viettämässä iltaa baarissa, jota uhkaa sulkeminen pandemiarajoitusten vuoksi. 
Elokuva kuvattiin Kaurismäen osaomistamassa Corona baari &amp; biljardi -baarissa koronaviruspandemiaan liittyvien pääkaupunkiseudun sulkutoimien aikana. Elokuva valittiin vuonna 2020 Tallinnan Pimeiden öiden elokuvafestivaalin kilpasarjaan, jossa se sai maailmanensi-iltansa.
Fogo Island

Fogo Island on saari Newfoundlandin saaren edustalla Kanadan Newfoundlandin ja Labradorin provinsissa. Pinta-alaa saarella on 254 km².
Maantiede.
Fogo Island sijaitsee Newfoundlandin kaakkoispuolella noin 15 kilometriä merelle sen rannikosta. Saari on pinta-alaltaan 254 km². Ympäröivä merialue on matalaa mannerjalustaa. Saaren eteläosa on metsien peitossa. Ympäröivä merialue tunnetaan turska- ja lohikannoistaan. 
Saarella on nykyisin 11 asutuskeskusta. Aikanaan niitä on ollut 26, mutta osa on sittemmin hylätty. Saarelta on lauttayhteys Farewelliin Newfoundlandin saarella. Näennäistieteellistä litteän maan teoriaa kannattava Flat Earth Society pitää Brimstone Headin kalliota saarella yhtenä litteän maan neljästä kulmasta.
Historia.
Saaren alkuperäisasukkaita eli intiaaneja olivat beothukit. Beothukit käyttivät saarta kesäisin aina 1700-luvun loppupuolelle saakka.
Eurooppalaisia alkoi saapua alueelle 1500-luvulta lähtien. Portugalilaiset merenkävijät alkoivat kutsua sitä nimellä "y do fogo" eli tulisaari. Eurooppalaiset kalastajat Englannin Devonista ja Dorsetista alkoivat rakentaa kesäasuntoja Fogo Harbourille 1680-luvulla ja pysyvää asutusta saarelle syntyi vuonna 1728. 1700-luvulla saarelle tuli huomattava määrä siirtolaisia Irlannista. Irlantilaiset antoivat saarelle iirinkielisen nimen "Talamh an Éisc" eli kalan maa. Irlantilainen vaikutus on säilynyt nykypäiviin saakka ja joskus Fogo Islandiin onkin viitattu irlantilaisimpana paikkakuntana Euroopan ulkopuolella.
Paikalliset harjoittivat pitkään pääasiassa turskan kalastusta. Kalastus alkoi kuitenkin taantua 1960-luvulla lähivesien kalakantojen romahdettua uusien ja entistä tehokkaampien kalastusalusten käyttöönoton myötä. Kannat olivat vuoteen 1992 mennessä lähes hävinneet sukupuuttoon. Kanadan liittovaltio asetti tuona vuonna voimaan tarkat kalastuskiintiöt, jotka ovat käytössä edelleen. Kalastuksen taantumisen myötä paikalliset alkoivat panostaa matkailun kehittämiseen. Huomattava muutos oli vuonna 2013 avattu Fogo Island Inn. Saarelta kotoisin ollut ja liike-elämässä rikastunut Zita Cobb perusti kotisaarelleen luksushotellin lisäksi Shorefast Foundation -nimisen säätiön, jolla hotellin tuloja ohjataan paikalliseen yhteisöön.
Väestö.
Fogo Islandin käsittävä tilastollisen Fogo Islandin kaupungin väkiluku oli vuoden 2016 väestönlaskennan mukaan 2 244 ja vuoden 2011 laskennassa 2 395. Valtaosa heistä puhui ensisijaisesti englantia. Hieman yli puolet asukkaista ilmoitti etniseksi taustakseen "kanadalainen" ja toinen puoli englantilainen tai irlantilainen.
Jukolan monitoimitalo

Jukolan monitoimitalo eli Jukolan koulu on Riihimäen Uhkolassa sijaitseva Patastenmäen koulun alainen monitoimitalo. Monitoimitalossa toimivat peruskoululuokat 1–2 sekä esikoulu. Peruskoululuokkien 3-5 opetus tapahtuu Patastenmäen tiilikoululla. Monitoimitalossa on myös päiväkoti, nuorisotoimi sekä seurakuntakerho.
Jukolan monitoimitalon koulu- ja päiväkotirakennukset rakensivat Asikainen, Koskenkorva, Kotakorpi Oy vuonna 1989. Rakennukset peruskorjattiin vuonna 2005. Perusparannuksen teki arkkitehtitoimisto Raila ja Tapani Rötkönharju. Samalla valmistui monitoimitalon kerhotila seurakunnalle. Riihimäen kaupunki on aikeissa lakkauttaa Jukolan monitoimitalon peruskouluopetuksen osalta vuonna 2025. Peruskouluoppilaat siirrettäisiin Peltosaaren valmistuvaan uuteen monitoimitaloon. Päiväkotitoiminta kuitenkin jäisi Jukolan monitoimitalolle.
Maren Jensen

Maren Kawehilani Jensen (s. 23. syyskuuta 1956 Arcadia, Kalifornia) on yhdysvaltalainen malli ja näyttelijä. Hänen tunnetuin roolinsa on Athena televisiosarjassa "Taisteluplaneetta Galactica".
Ura.
Jensen opiskeli teatteritaiteita Kalifornian yliopistossa 1970-luvulla ja teki samalla mallintöitä. Toukokuussa 1978 hän esiintyi Cosmopolitanin kannessa ja niin ikään 1978 hänellä oli Athenan rooli television tieteissarjassa "Taisteluplaneetta Galactica". Sarja päättyi jo 1979. Athena oli alkuaan yksi sarjan päärooleista, mutta sen merkitys väheni sarjan edetessä. Athena poistuu sarjasta jaksossa "Greetings from Earth".
Jensen näytteli myös draamakomediasarjassa "Lemmenlaiva" (1979, 1980) ja fantasiasarjassa "Fantasy Island" (1980). Vuonna 1980 Jensenillä oli merkittävä rooli seikkailuelokuvassa "Beyond the Reef" ja vuonna 1981 hän teki pääroolin slasher-elokuvassa "Deadly Blessing".
Jensen seurusteli muusikko Don Henleyn kanssa 1980-luvulla. Henley omisti albuminsa "I Can’t Stand Still" Jensenille. Tuonnempana Jensen avioitui Johan Kugelbergin kanssa.
Umpsukkelis

Saxigon on Pepa Päivinen Trion albumi.
Vasai-Virar

Vasai-Virar on Intian Maharashtran osavaltiossa sijaitseva miljoonakaupunki, joka kuuluu hallinnollisesti Palgharin piirikuntaan. Kaupunki sai alkunsa vuonna 2009, jolloin Vasain ja Virarin kaupungit sekä useat lähikunnat liitettiin yhteen. Vasai-Virar on kehittynyt Mumbain esikaupunkialueeksi. Kaupunkia johtaa Vasai-Virarin kuntayhtymä, jolla on edustajia 115 vaalipiiristä. Se on Palgharin piirikunnan ainoa suurkaupunki.
Vasai-Virarin perustaminen toteutettiin yhdistämällä Nallasoparan, Virarin, Navghar-Manickpurin ja Vasain kuntayhtymät sekä 53 kylää 3. heinäkuuta 2009. Kylien ylivoimainen enemmistö vastusti liitoshanketta, koska he pelkäsivät kyliensä katoavan liitoksessa ja Thanen vastaavissa hankkeissa liitoskyliä oli käytetty kaupungin kaatopaikkoina. Poliittisesti Vasai-Virarin alue on ollut Bahujan Vikas Aaghadi (BVA) -puolueen vahvaa kannatusaluetta. Yhdistymisen jälkeen ensimmäisissä kuntayhtymän paikallisvaaleissa vuonna 2010 BVA voitti 64 paikkaa 89 paikasta. Kaupungin pormestariksi valittiin vuonna 2015 Pravina Thakur, joka on BVA:n puheenjohtaja Hitendra Thakurin vaimo.
Intian vuoden 2011 väestönlaskennassa Vasai-Virarin asukasluku oli 1 222 390 henkeä. 77 prosenttia asukkaista oli uskonnoltaan hindulaisia, muslimeita oli yhdeksän ja kristittyjä kahdeksan prosenttia.
Pyry Kähkönen

Pyry Kähkönen (s. 1995) on suomalainen näyttelijä. Hänellä on ollut roolitehtäviä puheteatterissa ja television draamasarjoissa. Koulutukseltaan hän on teatteritaiteen maisteri.
Ura.
Kähkönen valmistui teatteritaiteen maisteriksi keväällä 2020.
Hän näytteli syyskaudella 2018 Koko-teatterin näytelmässä "Valmiina muistamaan" ohjaajanaan Tiina Pirhonen. Hän on näytellyt myös Q-teatterissa.
Televisiosarjoissa Kähkönen on näytellyt 2010-luvun lopulta alkaen. Vuonna 2020 hän teki fysioterapeutti Konstan roolin sairaalaan sijoittuvassa saippuadraamassa "Syke". Vuonna 2021 Kähkönen näytteli hakkeri Eeli Aromaan roolin draamasarjassa "Karkurit".
Kähkönen soittaa muun muassa pianoa ja kitaraa; hänen äänialansa on baritoni.
Kähkönen on työskennellyt myös mainosäänenä. Kähkönen esittää Vesa-Matti Loiria Ylen vuonna 2023 julkaisemassa kuunnelmasarjassa.
Kähkönen esitti Tanskan prinssiä Harald Harefootia Netflixin spin-off-sarjan "Viikingit: Valhalla" kolmannella kaudella, joka julkaistiin heinäkuussa 2024. Hän päätyi sarjaan agenttinsa avustuksella ja hyödyntäen roolittajalle lähetettyä itse kuvattua videota. Kähkönen pääsi nopeasti harjoittelemaan taistelukohtauksia kirvestä ja miekkaa käyttäen ja ratsastamaan hevosella. Hänen hahmonsa ilmestyy mukaan kahdeksanosaisen sarjan kolmannessa osassa.
Ian Wynne

Ian Wynne (s. 30. marraskuuta 1973 Sevenoaks, Kent, Englanti) on brittiläinen ratameloja ja olympiamitalisti.
Wynne edusti Isoa-Britanniaa Sydneyn kesäolympialaisissa 2000 ja Ateenan kesäolympialaisissa 2004. Sydneyssä 2000 hän karsiutui 500 metrin kajakkiyksikössä välierissä. Ateenassa 2004 Wynne saavutti pronssia 500 metrin kajakkiyksikössä ja sijoittui 1 000 metrin kajakkikaksikossa seitsemänneksi parinaan Paul Darby-Dowman. EM-kilpailuissa Wynne voitti yhden hopeamitalin ja yhden pronssimitalin Poznańissa 2004.
Wynne on pituudeltaan 184-senttimetrinen ja painaa 81 kilogrammaa.
Karelia (nimi)

Karelia on naisen etunimi. Se voi pohjautua paikannimeen ("Karjala", ), mutta kyseessä voi olla myös Keski-Euroopassa käytetyn Karel-miehennimen sisarnimi. 
Digi- ja väestötietoviraston mukaan Karelia on vuoteen 2020 mennessä ollut Suomessa virallisena etunimenä noin 300–310 naisella tai tytöllä. Heistä suurin osa on syntynyt 2000- tai 2010-luvulla.
Karelialla ei ole virallista nimipäivää almanakassa, mutta nimi on mukana Helsingin yliopiston almanakkatoimiston julkaisemassa koirien nimipäiväkalenterissa. Siinä Karelian nimipäivä on 8. joulukuuta. Se on almanakassa "Jean Sibeliuksen päivä, suomalaisen musiikin päivä". Nimipäivän ajankohtaan on vaikuttanut Sibeliuksen säveltämä "Karelia"-sarja.
Terry Carter

Terry Carter (16. joulukuuta 1928 Brooklyn, New York – 23. huhtikuuta 2024) oli yhdysvaltalainen näyttelijä. Hän on näytellyt muun muassa televisiosarjoissa "Sheriffi McCloud" ja "Taisteluplaneetta Galactica".
Ura.
Ennen näyttelijänuraansa Carter opiskeli St. John's University School of Law -oppilaitoksessa. Hän kartutti teatterinäyttelijän taitojaan muutamissa Broadway-tuotannoissa ja työskenteli uutistoimittajana 1965–1968.
Televisiosarjoissa Carter on näytellyt 1950-luvun puolivälistä alkaen. Hän oli mukana komediasarjassa "The Phil Silvers Show" (1955–1959) ja vierailijana sarjassa "Combat!" (1965). Carterin merkittäviin rooleihin kuuluu Joe Broadhurst poliisisarjassa "Sheriffi McCloud" (1970–1977) ja eversti Tigh tieteissarjassa "Taisteluplaneetta Galactica" (1978–1979).
Carter tuotti ja ohjasi palkitun dokumentin "A Duke Named Ellington" (1988).
Suomen Liikemiesten Lähetysliitto

Suomen Liikemiesten Lähetysliitto on vuonna 1920 perustettu valtakunnallisesti toimiva kristillinen järjestö. Se järjestää erilaisia tapahtumia yrittäjille ja elinkeinoelämän palveluksessa toimiville, sekä tukee kansainvälistä lähetys-, diakonia- ja kehitysaputyötä. Liikemiesten Lähetysliiton toiminta nousee kristillisestä arvopohjasta.
Vuoden 2020 lopussa Liikemiesten Lähetysliittoon kuului 142 henkilöjäsentä ja 81 yhteisöjäsentä. Nykyisenä toiminnanjohtajana toimii Erkki Haarala (vuodesta 2012) ja hallituksen puheenjohtajana Harri Seikola (vuodesta 2016). Liikemiesten Lähetysliiton toimitilat ja Sinitaivassali sijaitsevat Turussa osoitteessa Rauhankatu 15 D.
Järjestön historiaa.
Suomen Liikemiesten Lähestysliitto syntyi 1900-luvun alkupuolella Varsinais-Suomen alueella voimakkaana vaikuttaneen niin sanotun hannulalaisen herätyksen ansiosta. Lähetyssaarnaaja Frans Hannulan asettuminen Turkuun vuonna 1901 johti kiinnostuksen lisääntymiseen lähetysharrastusta kohtaan ja johti laajamittaiseen hengelliseen herätykseen. Itse liitto (aluksi Lounais-Suomen Liikemiesten Lähetysliitto) syntyi turkulaisen kauppiaan Kustaa Aleksander Sikilän aloitteesta ja hänen saamansa näyn seurauksena. Perustava kokous pidettiin 6. toukokuuta 1920 ja yhdistysrekisteriin Suomen Liikemiesten Lähetysliitto merkittiin 13. marraskuuta 1922. Ulkolähetyksessään Liikemiesten Lähetysliitto on toiminut alusta alkaen läheisessä yhteistyössä Suomen Lähetysseuran kanssa.
Toiminta.
Liitto julkaisee Missionmen-lehteä ja järjestää yrittäjille suunnattuja tilaisuuksia, kuten "Hyvän mielen aamiaisia" ympäri Suomea. Lisäksi se pitää yllä liike-elämän etiikkaa ja globaalia vastuuta koskevaa keskustelua sekä huolehtii jäsentensä hengellisestä hyvinvoinnista. Se tarjoaa yrittäjille mahdollisuuden tutustua muihin yrittäjiin ja ohjaa heitä vertaistuen piiriin.
Lähetys- ja kehitysaputyön lisäksi Liikemiesten Lähetysliitto on tukenut myös kohdemaistaan tulevia opiskelijoita ja mahdollistanut monien stipendiaattien korkeakouluopinnot Suomessa.
Turussa järjestettävät Tuomasmessut ovat myös Liikemiesten Lähetysliiton toimintaa. Vuonna 2020 Turun Tuomasmessu täytti 30 vuotta ja juhlamessu pidettiin Varissuon kirkossa, missä vietettiin myös ensimmäisiä Tuomasmessuja. Uutena toimintamuotona keväällä 2020 aloitettiin erityiset "Tuomasillat".
Tänä päivänä Liikemiesten Lähetysliitto toimii läheisessä yhteistyössä monien eri ryhmien, järjestöjen ja yhdistysten, kuten Opiskelijoiden Lähetysliiton, Naisten Pankin ja Operaatio Ruokakassin kanssa. Ulkomaisia yhteistyökumppaneita ovat muun muassa Viron kirkon lähetyskeskus ja Sakun seurakunta, Inkerin kirkko Venäjällä ja Kibahan orpolasten koti Tansaniassa.
Izbicko

Izbicko () on maalaiskunta Strzelcen piirikunnassa Puolassa. Sen väkiluku oli vuoden 2019 lopussa 5 412.
Strzelcen piirikunnan asukkaista 7,2 prosenttia asuu Izbickon kunnassa ja sen pinta-alasta 11,4 prosenttia kuuluu Izbickon kuntaan. Kylät Izbickon kunnassa ovat Borycz, Grabów, Izbicko, Krośnica, Ligota Czamborowa, Otmice, Poznowice, Siedlec, Sprzęcice sekä Suchodaniec.
Vuoden 2019 lopussa 52 prosenttia Izbickon asukkaista oli naispuolisia ja 48 prosenttia miespuolisia. Alle 18-vuotiaat muodostivat 17,2 prosenttia kunnan väestöstä, työikäiset 63,3 prosenttia ja eläkeikäiset 19,5 prosenttia väestön keski-iän ollessa 41,6 vuotta. Vuonna 2019 Izbickon kunnassa syntyi 48 lasta. Puolan vuoden 2011 väestönlaskennassa kunnan väestöstä 18,6 prosenttia oli saksalaisia, ja saksan kielellä on kunnassa virallisen avustavan kielen asema.